Здравейте. Преди години бях в клиника за душевно здраве. Бяха ми поставили диагноза някаква разновидност на психоза или продължително разстройство на съзнанието. Трябваше да пия лекарства известно време. Когато спрях лекарствата състоянието ми се влоши. Лекарят ми каза ,че трябва да пия лекарствата още 2 години. Когато минаха и спрях лекарствата и от повече от две години съм в стабилно състояние и нямам никакви проблеми здравословни. През това време срещнах мъж, който иска да се оженим. Той има дете от друг брак и сме говорили по този въпрос,че няма да имаме деца. Въпросът е че той не е уведомен за престоя ми в клиниката и съответно поставената ми диагноза,нито за това че съм приемала лекарства. При това положение, ако се оженим и нещо се случи със здравословното ми състояние впоследствие , това ще е основание ли за унищожаване на брака ни? Аз не съм поставена под запрещение.


А, ако се реша на деца, това води ли се опасна болест за поколението и основание ли е отново за унищожаване на брака?


Имам и друг въпрос ,бях се записала да уча психология, но заради заболяването прекъснах, ако довърша обучението си ще мога ли да практикувам по специалността. Има ли законова изискване ,което ми забранява при наличието на поставената ми диагноза да бъда психолог?


А има ли такава професия, която законово да не мога да практикувам?


През годините съм учила различни неща и не съм работила. При наличието на тази диагноза, при положение,че съм в добро здравословно състояние към днешна дата,това ще бъде ли посочено в медицинското ми свидетелство , което е необходимо за започване на всяка работа?


 Благодаря за отделеното време! Поздрави!!!




Унищожаване на брак
===================

 

Съгласно Закона за дължавния служител /тъй като питате за публичната администрация/ същият не следва да е поставен под запращение, но няма изрично изискване да не страда от психично заболяване.




Имам последен въпрос, а ако не си поставен под запрещение, но страдаш от психическа болест доколкото знам има законово изискване, при което не може да се допусне лице с такова заболяване да работи в правна сфера и като юрист или адвокат, това важи ли и за публичната администрация или само за юристите? Благодаря Ви




Здравейте,


Пречки за сключване на брак са поставянето под запрещение на лице както и болести, представляваща сериозна опасност за живота или здравето на поколението или на другия съпруг, освен ако той знае за тези болести. Тези две пречки за сключване на брак се явяват основание за унищожаване на брака. 


След като Вие не сте поставена под запрещение и не страдате от болести, представляваща сериозна опасност за живота или здравето на поколението или на другия съпруг, няма причина бракът да е недействителен.


Към момента в страната ни няма действащ закон, който да регламентира дейностите и отговорностите на специалистите психолози и психотерапевти, които имат частна практика. Няма законово регламентирани и минималните образователни изисквания за тази професия, което означава, че достъп до пазара на психологическата помощ и подкрепа имат всички завършили психология.


Съгласно Европейските стандарти на EFPA (EuroPsy Certificate of Psychology) минималните квалификационни условия за първоначално придобиване на професионална правоспособност като психолог са пет години академична подготовка по психология във ВУЗ (бакалавър по психология+магистър по психология) и една година документално доказуема практика като психолог под професионална супервизия.




Здравейте,  

съгласно чл. 7, ал. 1, т. 2 и т. 3 от Семейния кодекс -” не може да сключи брак лице, което:  

2. е поставено под пълно запрещение или страда от душевна болест или слабоумие, които са основание за поставянето му под пълно запрещение;  

3. страда от болест, представляваща сериозна опасност за живота или здравето на поколението или на другия съпруг, освен ако той знае за тези болести.”  

Както обяснявате, към момента не страдате от психично заболяване, което да е основание за поставянето Ви под пълно запрещение, поради което не би следвало да имате пречка за сключване на брак. Във всички случаи преди сключването на брака следва да се снабдите с медицинско свидетелство, вкл. и от психиатър, който ще удостовери здравословното Ви състояние.  

В медицинското свидетелство, с което ще се снабдите, ще бъде удостоверено здравословното Ви състояние към датата на издаване на свидетелството, независимо дали касае сключването на брак или започване на работа.  

Поздрави,  

адв. Николина Митова




Здравейте, 


Законът предвижда няколко възможни хипотези, при които може да се иска унищожаване на брака. Една от тях е възможността, в случай, че единият от съпрузите страда от душевна болест или слабоумие, другият да поиска унищожаване на брака. В този случай заболяването трябва да води до поставяне под запрещение на болния съпруг или той вече да е бил поставен под такова. Повече информация относно унищожаване на брак, можете да прочетете на следната статия: <https://pravatami.bg/29432>


Престоят и лечението Ви в психиатрично заведение не следва да са пречка за да продължите образованието си, както и да работите като психолог, когато завършите.


Поздрави,  

Роси


